Ajatus on siirtää 60 vuotta täyttäneet pitkäaikaistyöttömät suoraan eläkkeelle, koska vain häviävän pieni osa heistä työllistyy enää koskaan. On hölmöä haaskata työhallinnon resursseja heidän työllistämiseensä ja kiusaamiseensa.

Jos olisi kyse kertaluontoisesta toimesta vaikkapa Suomen satavuotisjuhlien kunniaksi, tuo olisi varmasti perusteltua.

Jos taas tehdään laki, jonka mukaan nyt ja tulevaisuudessa kaikki ikääntyneet työttömät siirretään automaattisesti eläkkeelle, saamme lisää ikääntyneitä työttömiä.

Juuri näin toimi työeläkeputki. Kun alaraja oli aluksi 54 ikävuoden kohdalla, työttömyys nousi 54-vuotiaiden kohdalla selvästi korkeammaksi kuin 53-vuotiaiden ja sitä nuorempien kohdalla. Kun putken alkua asteittain siirrettiin, tulos näkyi välittömästi työttömien ikäjakaumassa. Korkea nousu jakaumassa siirtyi uuden alarajan kohdalle.

Jos selkeästi ilmoitamme, mitä pitää tehdä päästäkseen aikaisemmin eläkkeelle, tätä keinoa tullaan myös käyttämään. Väärinkäyttäjiä eivät olisi varmaankaan henkilöt itse, vaan työvoimaa saneeraavat yritykset ammattiosastojen kanssa hyvässä yhteistyössä – niin kuin työeläkeputken kanssakin tapahtui.

Jotta hyvää tarkoitusta ei käytettäisi häikäilemättömästi väärin, ei kannata kirjoittaa lakiin, miten sitä voi käyttää väärin. Armelias pitää voida olla, mutta mieluummin tapauskohtaisen harkinnan kuin tarkkarajaisen lain kautta.